SKRIFTLIG FORESPØRGSEL E-0184/03

af Antonios Trakatellis (PPE-DE) til Kommissionen

(31. januar 2003)

Om: Gennemførelse af teknisk vejprojekt (bro) i Iraklion-Knossos-området

Beboerne i Iraklion-området klager over, at der på den historiske strækning fra Iraklion til Knossos er ved at blive bygget en bro, som ikke alene krænker strækningens historiske karakter på det groveste, men også er meget dyr og nytteløs i trafikmæssig henseende og i øvrigt ulovlig, da den ikke er nævnt i lov nr. 2947/01 om anlægsarbejde i forbindelse med De Olympiske Lege og ikke er godkendt af det kompetente direktorat for undersøgelse af vejprojekter under Ministeriet for Fysisk Planlægning, Miljø og Offentlige Arbejder.

Under hensyn til ovenstående og på baggrund af protester fra relevante organer og beboere i området ønskes følgende oplyst:

1. Er gennemførelsen af det pågældende projekt i overensstemmelse med fællesskabslovgivningen om levedygtighed og bæredygtig mobilitet i byområder?

2. Hvilke foranstaltninger agter Kommissionen at træffe, hvis den konstaterer, at projektet virkelig er ulovligt og arbitrært, og at det kan erstattes med et andet, som kan opfylde områdets trafikmæssige, byplanlægningsmæssige, funktionelle, æstetiske, miljømæssige og kulturelle behov?

3. Medfinansieres projektet med EF-midler, og er det i bekræftende fald blevet undersøgt, om det er funktionelt og tilstrækkeligt levedygtigt?

Svar afgivet på Kommissionens vegne af Michel Barnier

(4. marts 2003)

Opførelsen af en viadukt langs strækningen Heraklion-Knossos på Kreta, som det ærede medlem nævner, medfinansieres ikke med fællesskabsmidler.

Nogle infrastrukturprojekter skal, uanset om de medfinansieres med fællesskabsmidler, opfylde kravene i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) som ændret ved Rådets direktiv 97/11/EØF af 3. marts 1997(2) i henseende til udarbejdelse af en undersøgelse af indvirkningen på miljøet.

I artikel 2, stk. 3, i dette direktiv hedder det, at Medlemsstaterne træffer de nødvendige foranstaltninger med henblik på, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse. Disse projekter er fastlagt i artikel 4, hvori der henvises til direktivets bilag I og II. Projekter vedrørende opførelse af viadukter er dog ikke udtrykkeligt nævnt i nævnte direktivs bilag.

På grundlag af det ærede medlems oplysninger mener Kommissionen derfor ikke, at direktiv 85/337/EØF finder anvendelse.

Hvis viadukten imidlertid kan betragtes som en del af en vej eller jernbane, som er opført i direktivets bilag II, 10. e, er det muligt, at projektet i henhold til græsk lovgivning skal undergives en vurdering af den miljømæssige indvirkning. Skulle det ærede medlem få kendskab til forhold, som måtte godtgøre, at der er tale om en overtrædelse, opfordrer Kommissionen ham til at fremsende alle relevante oplysninger, som han er i besiddelse af, således at den kan undersøge, om det pågældende projekt overholder forpligtelserne i direktiv 85/337/EØF.

(1) EFT L 175 af 5.7.1985.

(2) EFT L 73 af 14.3.1997.